VERDEN RUNDT: Anders Magnus har vært mange steder i verden for NRK. Her er han avbildet i Bangkok. Foto: NRK

Under en reise til de svenske forstedene Rinkeby og Husby ble de to NRK-reporterne Anders Magnus og Mohammed Alayoubi forsøkt angrepet med steiner, og ble truet på det groveste av maskert ungdom.

Bydelene har blitt mye omtalt i mediene, og blitt brukt som eksempel på steder der integreringen har feilet.

Journalist og fotograf Alayoubi forteller om hendelsen.

– Vi laget en reportasje der vi fulgte politiet i de vanskelige delene av utkant-Stockholm, sier Alayoubi.

– De kastet en stein rett mot oss, siden vi sto med politiet. Den var stor også, sikkert ett kilo.

Magnus har, i likhet med Alayoubi, flere ganger befunnet seg i farlige områder på jobb. Men han sier dette ikke er hverdagskost.

– Det var dramatisk. Det er sjelden du blir jaget ut av en kafe der du har spurt alle om du kan filme, sier Magnus.

Ble ikke truffet av stein

FOTOGRAF: Mohammed Alayoubi var med på turen som fotograf og journalist. Foto: NRK

Men ifølge journalisten var ikke steinkastingen det mest dramatiske.

– Nei, det var politiet som ble kasta stein på. Vi ble aldri truffet av noen steiner. Det mest dramatiske var da vi var med politiet inne i et garasjeanlegg, der de arresterte en ungdom som drev med narkosalg. Ungdommene var maskerte og ekstremt aggressive. De har ingen respekt for politiet, og liker ikke at vi er der heller, sier Alayoubi.

Alayoubi har jobbet som journalist for NRK i flere farlige områder. Men han sier opplevelsen i Sverige var en av de mest ubehagelige dagene han har hatt på jobb.

– Det var skummelt å være i Sverige på denne jobben. De er så mange, og så går de i gjenger. Vi hører politiet snakke om kasting av håndgranater, skyting og steinkasting. Det er som en krigssone. Det var en veldig ubehagelig dag på jobb, sier han.

Mener det er riktig å være på slike steder

Ingen av reporterne mener det var feil av NRK å sende dem til de farlige områdene.

– Ja, det er veldig viktig at NRK drar og avdekker i slike områder. Sverige er jo et sivilisert land, ikke en krigssone. Vi må dekke hva som skjer når integrering mislyktes, sier Alayoubi.

– Jeg kan ikke klandre NRK for det. Det er nyttig og nødvendig å dra inn i sånne områder. Ikke minst når det er vårt naboland. Det er et land hvis utvikling kan komme hit, sier Magnus.

Den aktuelle saken kan du se i Søndagsrevyen på NRK1 klokken 19.00.